
2015 m. spalio 16 d. pranešimas VIR​​​​​​

Seimo Europos reikalų komiteto nariai ir Ekonomikos komiteto nariai  susitiko su Europos Komisijos nare, atsakinga už transporto politiką Violeta Bulc.
2015 m. spalio 16 d. Seimo Europos reikalų ir Ekonomikos komitetų nariai susitiko su Europos Komisijos nare, atsakinga už transporto politiką Violeta Bulc. Susitikimo tikslas – aptarti svarbius Lietuvai transporto politikos Europos Sąjungoje klausimus, išskiriant projekto ,,Rail Baltica“ įgyvendinimo eigą. Komitetų nariai taip pat atkreipė Europos Komisijos narės dėmesį į problemas, kylančias Lietuvos transporto sektoriuje dėl minimalaus valandinio užmokesčio taikymo Vokietijoje, nenuoseklaus Europos Sąjungos teisės aktų normų perkėlimo į valstybių narių nacionalinę teisę Belgijoje  ir Prancūzijoje kassavaitinio poilsio laiko nesilaikymo bei specialių leidimų krovinių gabenimams į/iš trečiųjų šalių reikalaujamų Italijoje.
Projekto „Rail Baltica“ pabaiga reikštų, jog Lietuva, kartu su sostine Vilniumi, taptų dviejų transeuropinio tinklo geležinkelių koridorių dalimi (Baltic-Adriatic; North Sea-Baltic) bei įgytų realias prielaidas aptarnauti didelę dalį Europos Sąjungos prekybos su trečiosiomis valstybėmis srautų, išnaudojant bendrosios rinkos galimybes. 
Seimo nariai su Europos Komisijos nare Violeta Bulc aptarė ir projekto „Rail Baltica 2“ finansavimą, pabrėžiant svarbą finansuoti Vilniaus jungtį iš Europos infrastruktūros tinklų priemonės (CEF). Antru kvietimu teikiant paraiškas CEF fondo finansavimui gauti LT planuoja pateikti projektų paketą, tokiu būdu išnaudodama likusią Lietuvai tenkančią CEF fondo „nacionalinio voko“ sumą. 
Seimo nariai pabrėžė, kad Lietuvai labai svarbus Europos Komisijos vaidmuo siekiant, kad kaimyninės šalys prisiimtų tvirtus įsipareigojimus plėtoti projektą ,,Rail Baltica“. Seimo nariai ir EK narė drauge džiaugėsi kad 2015 m. spalio 15 d. įvykusioje ES Transporto telekomunikacijų ir energetikos taryboje buvo pasiektas tarp valstybių narių bendras požiūris dėl ketvirtojo geležinkelių paketo, išsaugant Lietuvos geležinkelių transporto sistemos specifiką bei integralumą ir efektyvų veikimą. 
 Susitikimo metu buvo pristatytos Europos Komisijos naujos iniciatyvos dėl Kelių transporto ir Aviacijos paketų, tarptautinio aviacijos saugumo reikalavimų peržiūrėjimo, transporto sektoriaus finansavimo iš Europos infrastruktūros tinklų priemonės (CEF), Europos strateginių investicijų fondo (EFSI) fondo, skaitmeninimo, saugumo keliuose ir kiti klausimai. 
„Rail Baltica“ – didžiausias Lietuvos transporto infrastruktūros projektas nuo Nepriklausomybės atkūrimo laikų: nuo Helsinkio iki Varšuvos per Taliną, Rygą ir Kauną su jungtimi į Vilnių besitiesianti europinio standarto geležinkelio vėžė, maksimaliu 240 km/h projektiniu greičiu sujungsianti Lenkiją, Baltijos šalis, Suomiją bei likusią Europą.  Projekto užbaigimui Lietuvoje iki 2025 m. prireiks 1,6-3,2 mlrd. eurų investicijų. Numatomas investavimo laikotarpis - 2012-2024 m., eksploatacijos laikotarpis - 2025-2054 m. Visa tai lems pokyčius socialinėje aplinkoje, galimybes formuoti naujus keleivių, krovinių srautus ir turizmo tendencijas.
2015 m. spalio mėn. Lietuva užbaigia sudvigubintos 1435 mm europinės vėžės linijos nuo Lenkijos sienos iki Kauno centrinės geležinkelių stoties tiesimą. 2015 m. spalio 16 d. į Lietuvą ir atidarymo renginius atvyko Europos Komisijos narė atsakinga už transporto politiką Violeta Bulc, kuri dalyvaus vėžės dalyvaus „Rail Baltica“ geležinkelio linijos dalies Kaunas – Suvalkai atidarymo ceremonijoje, Kauno geležinkelio stotyje.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

